《白岩诸公饯于梨云禅房留别石门分得荣字》
明代·储巏

乘传翻惭里巷荣，故园犹及见秋清。骊驹慷慨燕南调，鱼鸟侵寻海上盟。

刻烛敢忘今夕会，据鞍非复少年行。春明紫禁烟花绕，想共趋朝听晓莺。

作者简介：（1457—1513）明扬州府泰州人，字静夫，号柴墟。成化二十年进士。授南京吏部考功主事，改郎中。历太仆卿、左佥都御史、户部侍郎，所至宿弊尽革。愤刘瑾所为，引疾求去，后起为吏部左侍郎，卒于官。博通古今，工诗文，淳行清修，好推引知名士。嘉靖初赐谥文懿。有《柴墟集》。